[{"text_idx": "#000000", "text": "HomeMemorHanter-kant vloaz zo, ganedigezh Skol an Emsav, derou\u0300 ur stourm nevez evit ar brezhoneg?"}, {"text_idx": "#000001", "text": "Hanter-kant vloaz zo, ganedigezh Skol an Emsav, derou\u0300 ur stourm nevez evit ar brezhoneg?"}, {"text_idx": "#000002", "text": "Ar bloaz-man\u0303 e vo lidet gant Skol an Emsav (SAE) he 50 vloaz. Lukian Kergoat, bet kelenner e skol-veur Roazhon 2 hag ezel eus SAE, a zegas da son\u0303j istor ar strollad deomp."}, {"text_idx": "#000003", "text": "E ranker la\u0302ret, an Emsav, ar stourm evit ar yezh, ar brasan\u0303 a zo bet, d\u2019an amzer-se e oa."}, {"text_idx": "#000004", "text": "Diwar betra \u2018oa bet ganet SAE ?"}, {"text_idx": "#000005", "text": "Skol an Emsav a oa ganet e gwirionez diwar un darzhadenn eus ur framm all a oa, a oa ur framm kelenn dre lizher dreist-holl, a oa SADED1. Doare mont en-dro SADED na blije ket kalz d\u2019ar re yaouank a oa deuet e-barzh ha diwar an dra-se e 1969 ez eus bet ur seurt tarzhadenn. Dek ha pevar-ugent dre-gant deus an dud zo aet er-maez. Ha gant ar re-se eo bet ganet Skol an Emsav."}, {"text_idx": "#000007", "text": "E 1969 \u2018oa an dra-se. Bez\u2019 oa kreizennou\u0300 eus SADED a oa anvet ESB, Emsav Stadel Breizh. Setu an daou a yae asambles, ar framm kelenn hag ar framm \u00ab politikel \u00bb en ur mod. Kreizennou\u0300 a oa, ne oa ket kalz met un nebeud a oa. E Brest e oa unan, a oa stag eus Kastellin, e lec\u2019h ma oa Gi Etienne2, unan eus pennou\u0300 bras SADED. Me \u2018oa e-barzh kellig Brest-Kastellin, asambles gant Erwan Kervella3 da skouer, Reun ar Glev4, hag un nebeud re all. Ne oamp ket gwall niverus. Hag ar bloavezh-se, war-dro Pask, \u2018oa bet un diviz etre ar re a oa e penn Emsav Stadel Breizh, ar re a skrive e-barzh ar gelaouenn Emsav, evit klask gou\u0302t peseurt emzalc\u2019h kaout dirak ar re a c\u2019houlenne kaout brezhoneg e-barzh ar skoliou\u0300 dre vras (skoliou\u0300, skolajou\u0300, liseou\u0300, skoliou\u0300-meur)."}, {"text_idx": "#000008", "text": "Hag aze \u2018oa deuet ar c\u2019hlozadur e oa arabat lakaat brezhoneg e-barzh ar skoliou\u0300 peogwir e oa tennan\u0303 he nerzh dispac\u2019hel digant ar yezh. Ha ni e Brest e oa bet goulennet ganeomp, peogwir e oamp studierien, skignan\u0303 traktou\u0300, er skol-veur, evit la\u0302ret e oa arabat kaout brezhoneg e-barzh ar skol-veur ! Setu-ni ne oamp ket a-du tamm ebet ha diwar an dra-se, eo aet ar re gentan\u0303 er-maez deus ESB-SADED, re kellig Brest-Kastellin. E gwirionez, re Vrest e-ken\u0303ver Kastellin. Re Vrest zo aet er-maez, me zo aet er-maez, Erwan Kervella zo aet er-maez..."}, {"text_idx": "#000010", "text": "Evit tud ESB-SADED e oa arabat lakaat ar brezhoneg e-barzh ar framm gall. Ar raktres a oa krouin\u0303 ur framm e-kichen ha bep un tammig e teufe hennezh da vezan\u0303 kren\u0303v a-walc\u2019h evit kemer plas egile. Ni a oa studierien dreist-holl, e darempred gant studierien all, hag a wele mat, lakaat brezhoneg e-barzh ar skol-veur pe e-barzh ar skoliou\u0300, forzh pegen bihan e oa ar plas, a lakae memes tra un toullad tud da vezan\u0303 kizidikaet eus ar yezh hag eus stad ar vro. E-touesk ar re a heulie ar c\u2019henteliou\u0300 brezhoneg e Brest da skouer \u2013 ha koulskoude n\u2019heller ket la\u0302ret e oa ur gwall zispac\u2019her ar chaloni Falc\u2019hun \u2013 e-touesk ar re-se memes tra \u2018oa ur spered a gase an traou\u0300 war-raok. Ouzhpenn-se, bez\u2019 \u2018oa ur strollad politikel da neuze, en doa un tamm levezon war bed ar studierien, a oa an UDB. Bez\u2019 \u2018oa kalzik studierien a oa e-barzh an UDB, gwerzhet e veze Le Peuple Breton e-barzh ar ru. Erfin, nerzh a oa. Darempredou\u0300 \u2018oa gant ar re-se ivez."}, {"text_idx": "#000011", "text": "Neuze diwar an dra-se ez eus bet un troc\u2019h, un troc\u2019h kentan\u0303. Ha goude-se ar choaz hon oa graet-ni a zo bet graet e gwirionez gant dek ha pevar-ugent dre-gant eus an dud e kendalc\u2019h ESB-SADED. Ur c\u2019hamp a oa e-pad an han\u0303v, hag e-pad ar c\u2019hamp-se eo tarzhet an traou\u03005. Me ne oan ket ken peogwir ne oan ket e-barzh ken, neuze n\u2019em oa ket da vont."}, {"text_idx": "#000012", "text": "Penaos \u2018oa bet son\u0303jet an traou\u0300 er penn kentan\u0303 ?"}, {"text_idx": "#000013", "text": "A-raok e laboure ESB-SADED e daou vod, ar framm politikel skoret ouzh ar framm kelenn, pe ar c\u2019hontrol. Pa int aet er-maez, ar re a zo aet er-maez o deus klasket sevel un dra bennak hen\u0303vel a-walc\u2019h. Skol an Emsav ar framm kelenn hag Emsav ar Bobl Vrezhon (EBV) ar framm politikel, tamm pe damm. Ar framm politikel bep un tammig zo aet war zizerian\u0303, peogwir eo bet splann e oa dibosubl kas ur raktres ken ledan war-raok, hag an obererezh war dachenn ar stourm evit ar yezh eo a zo kren\u0303vaet."}, {"text_idx": "#000014", "text": "Me n\u2019on ket bet e-touesk ar re o deus krouet Skol an Emsav peogwir ne oan ket e-barzh SADED ken. Adkavet em eus ma mignoned kozh pa oan deuet da Roazhon ur bloaz war-lerc\u2019h..."}, {"text_idx": "#000016", "text": "E 1970 on deuet e-barzh Skol an Emsav en-dro. Hag adalek 1970, war an dachenn sevenadurel hon eus klasket ober un tammig ar c\u2019hontrol eus pezh a rae SADED. Tud SADED a son\u0303je dezhe e oa dav kinnig kenteliou\u0300 war al live uhel, evit krouin\u0303 ur seurt intelligentsia ar yezh vrezhonek. Ha bep un tammig goude-se, honnezh eo he dije bet levezon war ar bobl. Un tammig mennozh Gwalarn e oa an dra-se ivez. Krouomp ul lennegezh splann ha kaer, hag ur wech ma vo un dra ken brav, ar re all a zeuio da heul."}, {"text_idx": "#000017", "text": "Padal Skol an Emsav zo aet kuit diwar ur son\u0303j all. Diwar an diazez eo e oa dav labourat, e-touesk ar re na ouient netra pe ar re o doa c\u2019hoant deskin\u0303. Setu rouedadou\u0300 kenteliou\u0300-noz zo bet savet un tammig pep lec\u2019h ha kreizennou\u0300 eus Skol an Emsav zo bet savet bep un tammig ivez. Goude pemp pe c\u2019hwec\u2019h vloaz e oa diazezet Skol an Emsav war Breizh a-bezh. Bez\u2019 \u2018oa kreizennou\u0300 e pep lec\u2019h. Bez\u2019 \u2018oa e Naoned, e Brest, e Karaez, e Kemper, bez\u2019 \u2018oa en Oriant. Kement ke\u0302r vras a oa he doa ur greizenn eus Skol an Emsav. Ur bloavezh \u2018m oa graet ur gartenn vihan eus brasder ar c\u2019hreizennou\u0300 hag ar greizenn vrasan\u0303, \u2018m eus son\u0303j, a oa aman\u0303 e Kemper. Aman\u0303 oa ar muian\u0303 a dud."}, {"text_idx": "#000018", "text": "Skol an Emsav, pa oa e Roazhon c\u2019hoazh er penn kentan\u0303, n\u2019he doa ket dilezet penn-da-benn memes tra ar raktres da stumman\u0303 war ar brezhoneg war al live uhel. Bez\u2019 \u2018oa ur skipailhig a oa kroget da son\u0303jal e-barzh dornlevriou\u0300 war meur a zanvez. Francis Favereau en doa labouret war un dornlevr deskin\u0303 ar yezh hag a oa bet embannet gant Skol an Emsav a son\u0303j din. Tangi Louarn en doa labouret war an ekonomiezh ma \u2018m eus son\u0303j mat. Ivon ar Gag, paotr Skrigneg, en doa labouret war ar matematikou\u0300. Me \u2018m oa labouret war un dornlevr geologiezh. Al levrenn gentan\u0303 zo bet embannet gant Hor Yezh, e penn kentan\u0303 ar bloavezhiou\u0300 70. Francis en doa savet un dibab testennou\u0300 evit kaout kenteliou\u0300 uhel war ar yezh. \u2018Mod all zo bet embannet ul levr all, ul levr deskin\u0303, gant Skol an Emsav ivez, graet gant Mona Bouzec-Cassagnou, ur plac\u2019h deus Rieg hag a zlee ober stajou\u0300 kostez Rieg. Mod all e-barzh ar c\u2019henteliou\u0300-noz e veze graet gant levr Per Denez a oa bet embannet d\u2019ar mare-se6."}, {"text_idx": "#000019", "text": "Setu Skol an Emsav lan\u0303set gant kreizennou\u0300 un tammig pep lec\u2019h a rae a bep seurt traou\u0300. Graet e veze kenteliou\u0300-noz. Ha da gement vakan\u0303sou\u0300 a oa e veze stajou\u0300. Bez\u2019 oa staj Nedeleg, staj Pask, staj bras an han\u0303v. Ha diwar an dra-se e veze stummet kalzik tud memes tra. Stourmet e veze evit kaout un toullad traou\u0300 arouezius ivez e-giz ar chekennou\u0300 brezhonek kentan\u0303. Ar re-se a oa bet deut a-benn da gaout anezho gant un ti-bank met goude-se lakaat anezho da vezan\u0303 degemeret gant ar staliou\u0300 a oa un afer all, pe gant an tier-gar. Gant frammou\u0300 ar Stad eo bet an diaesan\u0303. Stourmou\u0300 e-giz-se zo bet. Kaout panellou\u0300 brezhonek ivez a veze gou\u0302let..."}, {"text_idx": "#000020", "text": "> Adkavit eil lodenn ar pennad e penn kentan\u0303 miz Here 2019 !"}, {"text_idx": "#000029", "text": "Eil lodenn an atersadenn a vo embannet ganeomp e penn-kentan\u0303 miz Here 2019."}, {"text_idx": "#000030", "text": "Peotramant c\u2019hoazh e-barzh niverenn 427 ar gelaouenn Breman\u0303."}, {"text_idx": "#000035", "text": "Resevit ar c\u2019helou\u0300 diwezhan\u0303 dre bostel (gwiriit ho strobou\u0300) !"}]